Lørdag ettermiddag ble politiet nedringt av fortvilte tilskuere.

Like etter klokken 17.00 fikk politiet i Innlandet en melding om at en kvinne i slutten av 20-årene vandret naken rundt i Gjøvik sentrum:

- Deretter ble vi rett og slett nedringt av fortvilte mennesker. Kvinnen vandret gatelangs kliss naken, kun med sko på beina, sier operasjonsleder ved Innlandet politidistrikt, Kjartan Waage.

LES OGSÅ: Halvnaken kvinne løp rundt for å få seg noe - ble stoppet av patrulje

Da politiet fant kvinnen, opplyste hun om at hun gjennomførte et eksperiment for å sjekke om hun fikk oppmerksomhetet.

- Det fikk hun utvilsomt. Kvinnen ble tildekt og satt i politibilen, og deretter kjørte vi henne hjem.

Waage forteller videre at kvinnen var edru og ved sine fulle fem. Politiet oppretter sak.

- Har dere inntrykk av at hun tok dere på alvor da dere ankom stedet?

- Ja, absolutt. Hun satte seg inn i bilen med en gang. Selv synes hun nok det var artig, men publikum opplevde det som ubehagelig, det var jo barn til stede, sier Waage, og avslutter:

- Jeg har sett på Facebook at det er «jobbe naken i hagen»-dag i dag, så kanskje det var en slik variant hun forsøkte seg på?